Quintar è magari chaussa da cletg u da cardientscha

Murgnac

Da curt han ins savì leger en ina communicaziun da pressa dal Radio e da la Televisiun rumantscha che 36 pertschient dal public da radio saja tranter 15 e 24 onns, 45 pertschient saja tranter 25 e 44 onns e 62 pertschient saja pli vegls che 45. Tenor Adam Riese respectivamain tenor Chasper Stupan fa quai in total da 143 pertschient. La petta totala d’auditurs ed audituras tar tut ils auters emetturs cumporta a 100 pertschient. U ch’il Radio rumantsch è vairamain insatge spezial ni che quintar è ina chaussa da cletg. 

Plinavant ha la medema interpresa communitgà che circa 40 pertschient dals auditurs dal di vivian sin la terra. Ulteriurs 40 pertschient en citad (la Rumantschia ha enconuschentamain in grond dumber da citads). La «Spritzkanne» da la «Bündner Zeitung» ha manegià sin quai ch’il rest da 20 pertschient saja il pli probabel davos la glina. Quintar è propi chaussa da cletg per quels da la Via dal teater a Cuira. 

Il Telesguard da la Televisiun rumantscha – quai han ins er savì leger pli ch’ina gia – haja in dumber d’aspectaturas ni aspectaturs da 240 000. Normalmain sa referescha ina tala indicaziun sin ina media. Betg uschè tar la Televisiun rumantscha. Là daventan quotas excepziunalas la norma. Blera bahautscha e pac en la chautscha, damai ch’il dumber d’aspectaturs è per regla lunsch sut quest term e quai cun tendenza sminuenta. En quest cas n’è quintar betg ina chaussa da cletg, mabain ina da cardientscha. La cardientscha en ils resultats d’in interpresa (Telecontrol SA) che viva directamain da la SSR e che ha nagin interess da publitgar nauschas quotas. Forsa èn dentant integrads en questas cifras er ils 20 pertschient extraterresters che mancan en ils quints sisura. 

Para èsi er uschè che las quotas d’aspectaturs sajan las sairas senza TSG – per exempel cura in film da tric vegnia mussà a la televisiun – pli autas che durant las sairas cun las emissiuns rumantschas d’infurmaziun. Quant represchentativas che las quotas uffizialas èn per la Rumantschia mussa er il fatg ch’i dat en l’entira Svizra mo ca. milli apparats da controlla. Sin la Rumantschia crodan consequentamain – cundiziun fiss ina repartiziun guliva – gnanc in tozzel. La probabladad matematica è pia pli gronda che nagins Rumantschs miran las emissiuns da Telesguard che quella che 240 000 stettian trais giadas l’emna diesch avant las set avant la glozza. In vegl proverbi di ch’ins duaja crair mo en la statistica ch’ins haja falsifitgà sezs. 

Quintar è e resta ina chaussa da cletg. Er tar anniversaris è quai magari uschè. Il giubileum da 60 onns rumantsch sco linguatg naziunal è stà irrelevant – er las medias tudestgas han rapportà da quest eveniment – entant ch’il giubileum da la mazlaria e setgentaria da pulpas da Peduzzi da Savognin ha vallà ina contribuziun principala (quest di) en ils Cuntrasts da la Televisiun. Cifras èn magari propi ina chaussa da cletg u da cardientscha.